চুয়াডাঙ্গা সদর থানার অফিসার ইনচার্জ কামরুজ্জামান জানান, জীবননগর উপজেলার আন্দুলবাড়িয়া বাজার এলাকায় রমজান আলীর ছেলে আলাউদ্দিন ও চাচা আতিয়ার মেম্বার গতকাল বৃহস্পতিবার রাত ৮টার দিকে চুয়াডাঙ্গা থেকে প্রায় ৪ লাখ টাকা নিয়ে একটি অটোরিকশাযোগে নিজ বাড়িতে যাচ্ছিল। তারা সরোজগঞ্জ-আন্দুলবাড়িয়া সড়কের একটি ইটভাটার কাছে আসলে ২ মোটরসাইকেলযোগে ৪ ছিনতাইকারী তাদের অটোরিকশার গতিরোধ করে এবং আলাউদ্দিনকে রড দিয়ে আঘাত করে ওই টাকা ছিনিয়ে নিয়ে তাকে মোটরসাইকেলে নিয়ে যায়। গড়াইটুপি বাজারের নিকট গেলে আলাউদ্দিন ছিনতাইকারী  শামীমকে জাপটে ধরে চিৎকার করতে থাকে। এ সময় আশপাশের লোকজন এসে ছিনতাইকারীকে মোটরসাইকেলসহ আটক করে পিটুনি দেয়।  চুয়াডাঙ্গা থানার অফিসার ইনচার্জ কামরুজ্জামান, এসআই সেকেন্দার আলী ও তিতুসহ পুলিশ ফাঁড়ির আইসি আকরাম হোসেন ঘটনাস্থলে পৌঁছলে ছিনতাইকারী শামীমকে স্থানীয় জনতা পুলিশের নিকট হস্তান্তর করে। পুলিশ ছিনতাইকারী শামীম ও ছিনতাইকারীদের ফেলে যাওয়া আরেকটি মোটরসাইকেল জেলা সদরের শংকরচন্দ্র ইউনিয়নের ছয়ঘরিয়া গ্রাম থেকে উদ্ধার করে থানায় নিয়ে যায়। তবে ছিনতাইকৃত টাকা উদ্ধার করা যায়নি। বাকি ৩ ছিনতাইকারীকে ধরতে পুলিশ অভিযান  শুরু করেছে বলে জানা যায়।  (শীর্ষ নিউজ ডটকম/প্রতিনিধি/এমএল/রাজ/১০.৪০ ঘ.)